Dokter vas ná verkragting in spreekkamerArgieffoto (Foto: Parentingupstream, Pixabay) ’n Dokter (37) het Donderdag in die landdroshof in EmaXesibeni (Mount Ayliff) in die Oos-Kaap verskyn nadat hy na bewering ’n pasiënt verkrag het. Die verkragting het hom verlede week glo in ’n spreekkamer by die Mount Ayliff-hospitaal afgespeel nadat ’n verpleegster die pasiënt (34) alleen in die dokter se sorg gelos het. Die dokter het na bewering die deur van die spreekkamer gesluit en geëis dat die pasiënt orale seks op hom uitvoer. Die pasiënt het geweier. Dit is toe dat hy haar na bewering oorval en verkrag het. Die verpleegster het met haar terugkeer gevind dat die deur na die spreekkamer gesluit is. Sy het aangeklop en die dokter het die deur oopgemaak. Die pasiënt het uitgehardloop gekom en die verpleegster meegedeel wat pas gebeur het. Die pasiënt het ook haar vriendin, wat saam met haar na die hospitaal gegaan het, meegedeel wat in die spreekkamer gebeur het. Luxolo Tyali, woordvoerder van die Nasionale Vervolgingsgesag in die Oos-Kaap, sê die dokter het aanvanklik inhegtenisneming ontduik. Hy is eindelik in boeie geslaan en sal nou weer op 21 Desember in die hof verskyn wanneer hy na verwagting aansoek om borgtog sal doen. Hy bly tot dan in aanhouding.